桐川王野夫相訪洞山既去作此兼簡直夫
作者：釋德洪
朝代：宋

paragraphs: 野夫加於人一等，玉骨春容含秀整。
已驚詞源倒三峽，會看聲名重九鼎。
江南盡處山作堆，雨餘青碧數峰開。
那知萬壑千巖處，風帽蹇驢能獨來。
鳳凰鸑鷟未入眼，今識鵷雛猶恨晚。
興闌掉頭不肯留，出門去袂聊一挽。
君家富貴若騎虎，擁鼻未免非虚語。
何當解带食太倉，時時携被宿玉堂。